KIRJALLINEN KYSYMYS P-2573/01 esittäjä(t): Robert Goebbels (PSE) komissiolle. Tarjouskilpailu Europe by Satellite.



Virallinen lehti nro 115 E , 16/05/2002 s. 0123 - 0124



KIRJALLINEN KYSYMYS P-2573/01 esittäjä(t): Robert Goebbels (PSE) komissiolle (13. syyskuuta 2001) Aihe: Tarjouskilpailu Europe by Satellite Komissio julkaisi 22. elokuuta lehdistö- ja viestintäpalvelun pääosaston välityksellä Europe by Satellite -hanketta koskevan tarjouskilpailun (lähetyksistä on vuodesta 1996 huolehtinut Eutelsat Hot Bird). Kilpailuun liittyviä dokumentteja on paljon, ja kokonaisuudessaan ne ovat ilmeisesti olleet saatavilla vasta elokuun lopussa. Koska hyvin teknisiä hakupapereita vaativan tarjouksen määräaika on 1. lokakuuta 2001, on syytä kysyä, onko komissiolla todella aikomuksena kilpailuttaa tehokkaasti kaikkia kiinnostuneita palvelujen tarjoajia vai halutaanko tarjouskilpailun ajankohdalla (elokuu), kuten myös hakuehtoihin reagoimiseen varatulla hyvin lyhyellä määräajalla saada nykyisen Europe by Satellite palvelujen tarjoajan mahdolliset kilpailijat luopumaan tarjouksen tekemisestä? Romano Prodin komission puolesta antama vastaus (18. lokakuuta 2001) Komissio käyttää Europe by Satellite -satelliittitelevisiopalvelujen lähettämisessä ulkopuolista palvelujen tarjoajaa. Nykyinen sopimus on tehty maaliskuussa 1999, ja se on mahdollista uusia vuodeksi neljästi eli vuoteen 2004 asti. Tekniikan kehittymisen ja markkinoiden hintakehityksen vuoksi komissio katsoi kuitenkin parhaaksi järjestää uuden tarjouskilpailun jo ennen vuotta 2004. Jotta palvelu voitaisiin siirtää joustavasti nykyiseltä sopimuskumppanilta mahdolliselle uudelle sopimuskumppanille maaliskuusta 2002 alkaen, tarjouskilpailumenettely käynnistettiin vuonna 2001 julkaisemalla hankintailmoitus Euroopan yhteisöjen virallisessa lehdessä(1). Tätä ennen komissio oli ilmoittanut julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun direktiivin 92/50/ETY(2) mukaisesti ennakkoilmoituksella Euroopan yhteisöjen virallisessa lehdessä(3) aikovansa käynnistää tarjouskilpailun. Ennakkoilmoitus julkaistaan, jotta yritykset, jotka saattavat tehdä tarjouksen julkisista hankinnoista, saisivat riittävän aikaisin tiedon hankintaviranomaisten aikomuksesta järjestää tarjouskilpailu kyseisestä palvelusta. Kuten nimikin sanoo, kyse on kuitenkin vain ennakkotiedosta. Tarjouskilpailumenettely käynnistyy virallisesti ja yritykset voivat pyytää kyseistä hankintaa koskevaa tarjouseritelmää vasta sitten, kun hankintailmoitus julkaistaan. Hankintailmoituksessa mainitaan, mihin mennessä tarjouseritelmä ja siihen liittyvät asiakirjat on pyydettävä ja mihin mennessä tarjoukset on jätettävä. On tärkeää, että kaikkia yrityksiä kohdellaan ehdottoman tasavertaisesti ja että tarjousten tekemistä koskevat määräajat ovat kaikille samat. Europe by Satellite -tarjouskilpailussa asiakirjapyynnöt oli esitettävä 19. syyskuuta 2001 mennessä. Edellä mainitun direktiivin mukaisesti komissiolla oli kuusi päivää aikaa vastata pyyntöihin ja lähettää tarvittavat asiakirjat. Komissiolla ei siis ollut oikeudellista velvoitetta lähettää tarjouseritelmiä ennen elokuun 28. päivää 2001. Käytännössä ensimmäiset asiakirjat lähetettiin jo 22. elokuuta 2001. Niillä vastattiin kahteen pyyntöön, jotka esitettiin ennakkoilmoituksen julkaisemisen jälkeen odottamatta hankintailmoituksen julkaisemista. Elokuun 22. päivän ja syyskuun 6. päivän välillä saatiin vielä 19 pyyntöä, joihin kaikkiin vastattiin seuraavana päivänä. Kun otetaan huomioon saatujen pyyntöjen määrä, komissio katsoo, että hankintailmoituksen julkaiseminen 22. elokuuta 2001 ei ole millään tavalla rajoittanut tarjouskilpailumenettelyä. Komissio ei myöskään pidä tarjouseritelmän hyvin teknistä luonnetta eikä 1. päivään lokakuuta 2001 asetettua tarjousten jättämisen määräaikaa esteenä kilpailulle. Ensinnäkin komissio toteaa, että kyseinen tarjouskilpailu koskee tarkkaan määriteltyä erikoisalaa, joka vaatii erittäin edistynyttä tekniikkaa. Monimutkaista teknistä muotoilua ei näin ollen voida välttää. Tarjouseritelmä on kuitenkin täysin ymmärrettävä niille yrityksille, joiden erikoisalasta on kyse ja jotka mahdollisesti tekevät tarjouksen. Toiseksi komissio muistuttaa, että direktiivin 92/50/ETY mukaisesti tarjouksia on vastaanotettava vähintään 52 päivän ajan siitä, kun hankintailmoitus on lähetetty Euroopan yhteisöjen virallisten julkaisujen toimistoon. Koska ilmoitus lähetettiin 10. elokuuta 2001 julkaistavaksi 22. elokuuta 2001, tarjousten jättämisen määräaika (1. lokakuuta 2001) on täysin direktiivissä säädetyn määräajan mukainen. Näistä syistä komissio torjuu arvoisan parlamentinjäsenen väitteen, jonka mukaan kyseisen tarjouskilpailun ehdot olisivat tahallisen puolueelliset nykyisen sopimuskumppanin hyväksi ja sen kilpailijoita vastaan, vaikka nykyistä sopimusta olisi ilman muodollisuuksia voitu jatkaa vielä kaksi vuotta. (1) EYVL S 160, 22.8.2001. (2) EYVL L 209, 24.7.1992. (3) EYVL S 121, 27.6.2001.